Virallinen lehti nro C 034 , 02/02/1998 s. 0154



B4-0037, 0052, 0065, 0071 ja 0094/98 Päätöslauslema kurdipakolaisista ja Euroopan unionin kannasta Euroopan parlamentti, joka - ottaa huomioon aikaisemmat päätöslauselmansa muuttoliikkeistä, kurdikysymyksestä, turvapaikkapolitiikasta ja Turkista, A. katsoo, että kasvava joukko kolmansien maiden kansalaisia, joihin kuuluu sekä taloudellisista syistä muuttavia että poliittista vainoa pakenevia ihmisiä, yrittää päästä tiettyihin jäsenvaltioihin, B. panee huolestuneena merkille noin tuhannen maastamuuttajan äskettäisen saapumisen Italian rannikolle vanhoilla laivoilla äärimmäisen vaarallisissa ja epäinhimillisissä oloissa etenkin naisten ja lasten kannalta sekä sen, että kansainväliset rikollisliigat järjestivät matkat hyötymistarkoituksessa, C. katsoo, että suurin osa näiden rikollisjärjestöjen uhreista on kurdeja, joihin kuuluu sekä Turkin ja Pohjois-Irakin vainoja pakenevia että taloudellisista syistä muuttavia, D. katsoo, että kurdien ja muiden muuttoon liittyvä ongelma on ollut olemassa jo pitkään vaikuttaen tiettyihin jäsenvaltioihin; katsoo, että hakemukset tulisi käsitellä tapauskohtaisesti, E. katsoo, että hallitsematonta maastamuuttoa ei voida estää muuten kuin ratkaisemalla sen syynä olevat poliittiset, taloudelliset ja sosiaaliset ongelmat, F. pahoittelee tässä yhteydessä, ettei unionilla ole yhteistä kantaa maahanmuuttoon ja että mitään merkittävää kehitystä ei ole saavutettu Amsterdamin sopimuksen hyväksymisen jälkeen, G. panee merkille, että oikeus- ja sisäasioita käsitellyt neuvosto sopi 4. ja 5. joulukuuta 1997 toimintaohjelman laatimisesta turvapaikkaa anovien kurdien ja Irakista taloudellisista syistä muuttaneiden henkilöiden viimeaikainen tulvan käsittelemiseksi; katsoo, että ohjelma on tarkoitus hyväksyä 26. ja 27. tammikuuta 1998, H. katsoo, että Dublinin yleissopimuksessa mainitaan erityisesti, että päätös pakolaisasemasta on tehtävä ensimmäisessä turvapaikkamaassa, I. katsoo, että pakolaistulva ei ole pelkästään yleistä järjestystä koskeva ongelma vaan poliittinen ja moraalinen kysymys, jota on käsiteltävä inhimillisesti; 1. Toistaa alati kasvavan huolensa ihmisoikeuksien tilasta sekä sodasta ja poliittisesta sorrosta, jotka pakottavat ihmiset lähtemään kodeistaan ja hakemaan turvapaikkaa EU:sta; 2. Tukee Italian hallituksen solidaarisuutta ja humanitaarista lähestymistapaa viimeaikaisten maastamuuttajien ensimmäisenä turvapaikkamaana ja tukee sen päätöstä harkita positiivisesti ja tapauskohtaisesti kurdialkuperää olevien kansalaisten turvapaikkahakemuksia ottaen huomioon heidän alkuperämaassaan vallitsevat erityisolosuhteet; 3. Kehottaa neuvostoa hyväksymään yhteisen politiikan tällaisten yhä useammin toistuvien tilanteiden käsittelemiseksi ja ehdottamaan muitakin kuin puhtaasti kansallisia toimia; 4. Huomauttaa, että Amsterdamin sopimus asettaa viisivuotisen määräajan maahanmuutto- ja pakolaispolitiikan sisällyttämiselle osaksi yhteisön oikeutta; pahoittelee, että se tällä hetkellä estää EU:ta toteuttamasta tehokkaita yhteisön toimia näillä alueilla; 5. Kehottaa neuvostoa viipymättä hyväksymään komission yleissopimusluonnoksen ulkorajojen valvonnasta - ottaen huomioon parlamentin 23. lokakuuta 1997 antaman lausunnon ((Kyseisen päivän istunnon pöytäkirja, 23.10.1997, osa II, kohta 6.)) - ja komission Euroopan unionista tehdyn sopimuksen K.3 artiklan 2 kohdan b alakohtaan perustuvan ehdotuksen yhteiseksi toiminnaksi pakolaisten väliaikaiseksi suojelemiseksi; 6. Painottaa, että vastuu täytyy jakaa oikeudenmukaisesti jäsenvaltioiden välillä, kun on kyse tällaisesta suojelua vaativien henkilöiden tulvasta; kehottaa neuvostoa ja jäsenvaltioita Amsterdamin sopimuksessa otetusta kannasta huolimatta ryhtymään uusiin ponnistuksiin, jotta vastaavanlaisissa tapauksissa löydettäisiin tapoja jakaa humanitaarisen tuen aiheuttama kuormitus, ja kehottaa komissiota laatimaan erityisesti tähän tähtäävän konkreettisen ehdotuksen; 7. Tuomitsee voimakkaasti kansainväliset rikollisliigat, jotka hyötyvät tästä inhimillisestä kärsimyksestä, ja pyytää tarkoin määritettyjä ja kansainvälisellä tasolla koordinoituja poliisitoimia tämän toiminnan saattamiseksi syytteen alaiseksi; pyytää jäsenvaltioita ja muita asianomaisia valtioita ryhtymään konkreettisiin toimiin Europolin avustamana taistelussa ihmiskauppaa harjoittavaa järjestäytynyttä rikollisuutta vastaan; 8. Katsoo kuitenkin, että rikollisten saama rahallinen hyöty ahdingosta ei vähennä vainottujen ihmisten laillisia oikeuksia hakea turvapaikkaa unionista; 9. Kehottaa jäsenvaltioita, neuvostoa ja komissiota ryhtymään uusiin toimiin, mukaan lukien oikeusvaltion ja demokratian edistäminen kyseisissä maissa, EU:n yhteisen ulkopolitiikan muotoilemiseksi vastauksena kurdikansan sorrosta sekä siitä johtuvasta muuttoliikkeestä aiheutuviin haasteisiin; 10. Toteaa jälleen, että ratkaisu kurdien muuton aiheuttamiin ongelmiin voidaan löytää vain ratkaisemalla selkkaukset poliittisesti niin Turkissa kuin Pohjois-Irakissakin; kehottaa tässä yhteydessä jälleen lopettamaan Turkin sotilaalliset toimet Pohjois- Irakissa; pyytää EU:ta tekemään kansainvälisen aloitteen poliittisen ratkaisun löytämiseksi kurdiongelmaan; 11. Kehottaa neuvostoa ja jäsenvaltioita tekemään poliittisen aloitteen kurdien oikeuksien loukkausten käsittelemiseksi YK:n ihmisoikeuskomissiossa tänä vuonna; 12. Kehottaa puhemiestään välittämään tämän päätöslauselman neuvostolle, komissiolle sekä Turkin, Irakin, Syyrian ja Iranin hallituksille.